
Statisztikai analízisek lehetőségei a Mészbetétes kerámia kultúrájának kincsleletein és temetőinek fémanyagán

Munkám célja a bronzkori dunántúli mészbetétes kerámia kultúrájának fémanyagainak statisztikai vizsgálata. Elsőként bemutatom a kortárs európai viseleteket. Ennek tükrében ismertetem a kárpát-medencei eseteket, valamint nyugati példákra támaszkodva a helyi viselet kapcsán a viseletrekonstrukciók készítésének nehézségeire is felhívom a figyelmet. Ez utóbbi esetében problémaként merül fel többek között, hogy szinte semmit nem tudunk a korabeli Kárpát-medence textiljeiről, illetve arról sem, hogy mik azok a tárgyak, amik a szakrális, és melyek a profán szférához köthetőek.
Munkám második felében a mészbetétes kerámia kultúrájának ismert kincsleleteit, és azon sírjait vizsgálom, amelyekben fémtárgyak kerültek elő. Faktor és klaszteranalízist végeztem mindkét lelettípuson, és ezek eredményeit elemzem. A számítások összefoglalásaként elmondható, hogy a faktoranalízis nem mutatja a várt eredményeket, míg a klaszteranalízis a depók esetében kimutatja, hogy azok nem különösebben hasonlítanak összetételükben egymásra. A temetőknél ezzel szemben klaszteranalízissel mellékletadási csoportokat lehet elkülöníteni. Ezek a csoportok a fegyvermellékletes sírok, az ékszeregyüttesekkel felszerelt sírok, az egy-egy melléklettel ellátott sírok, és a meghatározott, kis darabszámú tárgyakkal ellátott sírok.
Összességében elmondható, hogy a statisztika megfelelő adatmennyiség esetén alkalmazható leletanyagok, fémtárgyak darabszáma és összetétele alapján való csoportosításra, és ezáltal új rendszerek tűnhetnek ki az eddig rendszertelennek vélt együttesekben.



